אמתלאי בת כרנבו

אמתלאי בת כרנבו היא לפי האגדה, אשתו של תרח ואמו של אברהם. שמה אינו מוזכר בתנ"ך, מספר אגדות נכרכו בה.
==המקור==
הגמרא מונה את שמות אמותיהן של אברהם, דוד המלך, שמשון ונשים אחרות אשר אינן מוזכרות במקרא. בין השמות מזכירה הגמרא את שם אמו של אברהם - אמתלאי בת כרנבו.

הגמרא מבארת שהיא נדרשת לפרט את שמותיהן על מנת להוכיח את דייקנות המסורת ומכאן לאמונה בתורה שבעל פה.

הרשב"ם מוסיף עוד טעם, לדבריו .

יש שרואים קשר בין השם אמתלאי, והאלה יוונית אמלתיאה האומנת של זאוס. השם אמלתיאה מופיע גם בתרגום השבעים כתרגום לשמה של בת איוב קרן הפוך בצורה של "קרן אמלתיאה" (ייתכן ש'כרנבו' הוא שיבוש של 'קרן'). לפי זה המסורה התלמודית מזהה את אמו של אברהם עם בתו של איוב. 

== בניה ==
בגמרא הוזכר שאמתלאי היא אם אברהם אך לא הוזכר אם היא אמם של הרן או נחור. בבראשית, כ׳, יב' אברהם אומר על שרה: "וגם אמנה אחותי בת אבי היא אך לא בת אימי ותהי לי לאישה". מכאן משתמע שהרן הוא אחיו אך מאם אחרת.

== באגדה היהודית ==
===אגדת מעשה אברהם ===
[[תרח, בעלה של אמתלאי. איור מאת גיום רואייה.]]על אף ששמה לא הוזכר בתנ"ך, במדרשי האגדה מסופר שאמתלאי הרתה עם אברהם בזמן שנודע לנמרוד שבקרוב ייוולד ילד שיקום נגדו ויצליח. לאחר התייעצות עם יועציו, הורה נמרוד להקים מתחם מיוחד בו ישהו כל הנשים ההרות עד לאחר הלידה. נמרוד גם הורה למיילדות להרוג את כל התינוקות הזכרים שנולדו במקומות אלו, בשיטה זו נרצחו כשבעים אלף ילדים.

כשאמתלאי הייתה בחודש השלישי להריונה, תרח בעלה הבחין שהיא חיוורת ובהריון מתקדם. אמתלאי לא רצתה ללכת למתחם שהקים נמרוד, ולכך אמרה לתרח שהיא רק חולה אך לא בהריון.

תרח, ניסה לבדוק את בטנה אך בצורה ניסית לא חש בכלום, הנס גדל יותר כשבטנה לא גדלה במהלך ששת החודשים האחרונים להריונה. ואף אחד לא ידע שהיא בהריון. כשהגיע זמן לידתה, אמתלאי יצאה מהעיר ושוטטה במדבר. במדבר היא מצאה מערה שבה ילדה בן וקראה לו אברם. אמתלאי נטשה את הילד במערה, המלאך גבריאל הציל את הילד.

===אגדת ספר הישר===
בספר הישר מובאת אגדה שונה, לפיה נמרוד חזה בכוכבים שנולד לתרח בן והוא יגדל וייפרה ויירבה ויירש את כל הארץ. נמרוד דורש מתרח את בנו, תרח מנסה לבטל את הגזירה אך אינו מצליח, והוא מבקש לדחות את הגזירה בשלושה ימים. לאחר שלושה ימים מביא תרח לנמרוד בן של אחד משפחותיו והוא הורגו, תרח לוקח את אברם אמו ומניקתו ומחביאם במערה למשך עשרה חודשים.

באחת ההרחבות של השיר כאשר המלך נמרוד אשר נכתב בסביבות גירוש ספרד הוטמעה אגדה לפיה פניה של אמתלאי האירו בהריונה, תרח שאל אותה למה פניה מאירות והיא ענתה שהיא מרגישה שיש לה קדוש בבטן.

== בתורת הקבלה ==
מוטיב נפוץ בקבלת האר"י הוא ירידתם של "הנשמות הקדושות" דרך הקליפות, כלומר מכיוון שהנשמה היורדת לעולם היא נשמה גדולה הכוחות הרעים מורידים אותה לעולם בצורה גרועה, כך למשל שלמה המלך הגיע ממעשה דוד ובת שבע וכדומה.

אף אצל אברהם נאמרו דברים כאלו, ולפי האר"י תרח אילץ את אמתלאי לשכב איתו כשהיא נדה, לדבריו אמתלאי התגלגלה בדינה, בתו של יעקב, ומכיוון שהייתה נדה נענשה להיאנס על ידי שכם, בנוסף הבועל נדה מקבל את טומאתה ועל כן שכם תיקן את נשמתה.

לפי מקובלים אחרים נתקנה במיתת חנה ושבעת בניה.

==במיסטיקה היהודית==
קמיע הנושא את שם אמתלאי מאת רבי [[הלל ליכטנשטיין]]
הראב"ד השני כתב בביאורו למסכת בבא בתרא, שאמירת שם אמתלאי בת כרנבו שבעה עשר פעמים מועילה למציאת חן בעיני השלטון. רבי יצחק למפרונטי כתב שמצא כן בספר ישן נושן אבל שיש להגיד כן שלוש פעמים ולא שבע עשרה. מספר אחרונים הביאו אף הם את סגולה זו. רבי הלל מקולומיא כתב קמיע עם שם זה לשמירה על בית. הרב יעקב אריה מראדזמין השתמש בשם זה לעצירת מגפה.

==שמות נוספים לאם אברהם==
שמות נוספים ניתנו לאם אברהם:

* ספר היובלים ([https://daat.ac.il/daat/hasfarim/hayovlim/11.htm פרק י"א]) קורא לאמו של אברהם עדנה בת ארם. 

* בפרקי דרבי אליעזר היא נקראת עתידיי או עתריי.
==לקריאה נוספת==

* הרב ישראל דנדרוביץ, "ושם אמו אמתלאי בת כרנבו", יתד נאמן, מוסף שבת קודש, 26-29, 32, פרשת נח תשפ"ב גיליון 4.
* מרים סמואל, נשים נסתרות בתנ"ך, אמהות חלק א, 39-46, תשס"ה.
==קישורים חיצוניים==
* [https://daat.ac.il/encyclopedia/value.asp?id1=3425 אמתלאי] באנציקלופדיה דעת
* הרב דוד שטיינברג, [https://www.thetorah.com/article/heretics-mystics-and-abrahams-mother Heretics, Mystics and Abraham's Mother]
*[https://www.dirshu.co.il/היה-זה-בערב-שבת-קודש-הגאון-רבי-חיים-מיכ/ הסגולה שבאמירת השם 'אמתלאי בת כרנבו'] דרשו סגולות
*[http://nashimmhamikra.blogspot.com/2015/09/blog-post_26.html אמתלאי בת כרנבו אמו של אברהם אבינו], 26 בספטמבר 2015
==הערות שוליים==

קטגוריה:אברהם
קטגוריה:אגדות יהודיות